# Andrej Anatoljeviĉ Zaliznjak

### El Vikipedio

Andrej Anatoljeviĉ Zaliznjak (ruse Андрей Анатольевич Зализняк) (naskiĝis la 29-an de aprilo 1935 en Moskvo) estas rusa lingvisto, membro de la Rusa Akademio de Sciencoj (la fako de literaturo kaj lingvo).

## [redaktu] Scienca biografio

A. A. Zaliznjak finis la filologian fakultaton de la Moskva Ŝtata Universitato, studis en Sorbono ĉe la franca stukturisto André Martinet.

A. A. Zaliznjak instruas ĉe la filologia fakultato de la Moskva Ŝtata Universitato (precipe en la fako de teoria kaj aplika lingvistiko) kaj en universitatoj de Aix-en-Provence, Parizo kaj Ĝenevo. En 1987 li iĝis koresponda membro de la Akademio de Sciencoj de USSR, en 1997 li fariĝis akademiano. Li laboras en la Instituto pri Slavistiko de la Rusa Akademio de Sciencoj.

## [redaktu] Verkoj pri sinkrona priskribo de la rusa morfologio

La unua monografio de A. A. Zaliznjak, Rusa substantiva kaj adjektiva fleksio (Русское именное словоизменение, 1967), estis provo konsekvence algoritme priskribi deklinacion de substantivoj, adjektivoj, pronomoj kaj numeraloj en la skriba formo de la rusa lingvo. La studo traktas gravajn teoriajn problemojn de morfologio, donas striktajn difinojn de la nocioj vortformo, gramatika signifo, gramatika kategorio, akord-klaso, genro, akcent-paradigmo k.a. Pri la gramatikaj kategorioj de kazo, nombro, genro kaj akord-klaso A. A. Zaliznjak skribis apartajn artikolojn, kie tiuj fenomenoj estas traktataj el la tipologia vidpunkto.

Kiel daŭrigo de la idearo de Rusa substantiva kaj adjektiva fleksio aperis Gramatika vortaro de la rusa lingvo (1977, la kvara eldono en 2003), kie por cent mil rusaj vortoj estas indikita preciza fleksi-modelo (kaj estas proponita klasifiko de tiuj modeloj). La vortaro, kompilita de A. A. Zaliznjak permane, iĝis la bazo por praktike ĉiuj komputilaj programoj de aŭtomata morfologia analizo de la rusa lingvo (inkluzive programojn por inform-serĉado kaj aŭtomata tradukado).

La monografio de A. A. Zaliznjak kaj liaj plej gravaj verkoj pri la ĝenerala kaj rusa morfologio estis reeldonitaj en 2002.

## [redaktu] Verkoj pri la lingvo de betulŝelaj skribaĵoj

Ekde 1982 A. A. Zaliznjak sisteme studas la lingvon de betulŝelaj skribaĵoj el Velikij Novgorod. Li publikigis verkojn pri la rivelado de apartaĵoj de la malnova novgoroda dialekto, pri ĝiaj distingaĵoj disde la superdialekta malnovrusa lingvo, pri la ortografio kaj paleografio de betulŝelaj skribaĵoj, pri metodoj de ilia datado. En 1995 li publikigis la ĝeneraligantan studon La malnova novgoroda dialekto (la dua eldono aperis en 2004). La verko enhavas gramatikan priskribon de la dialekto kaj komentariitajn tekstojn de preskaŭ ĉiuj konataj novgorodaj betulŝelaj skribaĵoj.

## [redaktu] Analizo de Rakonto pri la militiro de Igorj

La libro Rakonto pri la militiro de Igorj: rigardo de lingvisto (2004) estas dediĉita al plurfoje diskutata problemo pri la aŭtentikeco de la teksto de Rakonto pri la militiro de Igorj (Слово о полку Игореве). A. A. Zaliznjak montras, ke se iu falsus la tekston en la 18-a jarcento, li devus havi grandegan kvanton da precizaj scioj, kiuj fakte estis malkovritaj de la lingvoscienco nur en la 19-a kaj 20-a jarcentoj. Estas kritike konsideritaj lingvistikaj argumentoj kontraŭ la aŭtentikeco de la teksto, proponitaj de diversaj aŭtoroj. Laŭ la ĝenerala konkludo de A. A. Zaliznjak, treege malprobablas, ke Rakonto pri la militiro de Igorj estas falsita.

Elŝutita el "http://eo.wikipedia.org../../../a/n/d/Andrej_Anatoljevi%C4%89_Zaliznjak_924b.html"

Kategorioj: Lingvistoj de Rusio | Naskiĝintoj en 1935 | Slavistoj

##### Views

- Artikolo
- Diskuto
- Aktuala versio

##### Serĉu

##### Aliaj lingvoj

- English
- Français
- Русский